
[bookmark: _Hlk212020672]На основание чл. 31, ал. 2 от Устройствения правилник на Министерския съвет и на неговата администрация (УПМСНА) и §7 от Преходните и заключителните разпоредби (ПЗР) на Наредбата за прилагане на Класификатора на длъжностите в администрацията (НПКДА), представям на Вашето внимание проект на Постановление на Министерския съвет за приемане на Класификатор на длъжностите в администрацията и на Номенклатура на кодовете на длъжностите от Класификатора на дипломатическите длъжности. Със заключителни разпоредби на постановлението се предлагат промени в НПКДА – както взаимосвързани с новия Класификатор, така и във връзка с въвеждане на еврото като парична единица в Република България.

Причини, които налагат приемането на акта
Изпълнение на законови норми относно определяне на кодове на длъжностите по служебно правоотношение, които да бъдат вписвани в регистъра на заетостта
Съгласно Закона за администрацията (ЗА) служителите от основната щатна численост на персонала на всяка административна структура (по устройствен правилник), заемат длъжности, които са нормативно определени в Класификатора на длъжностите в администрацията (КДА, Класификатора). В КДА са определени наименованията на длъжностите, разпределението им в длъжностни нива, минималните изисквания за заемането им (степен на образование и ранг или професионален опит) и видът на правоотношението.
Промените в Закона за държавния служител (ЗДСл, обн. ДВ, бр. 85 от 2023 г.), предвиждат от 1 юни 2026 г. да отпаднат служебните книжки на държавните служители. Данните за служебното правоотношение ще се вписват и съхраняват в регистъра на заетостта, разработен и поддържан от Националната агенция за приходите (НАП), като част от единния електронен трудов запис (ЕЕТЗ) на всеки държавен служител. Сред задължителните за вписване данни е и код на заеманата длъжност, съгласно КДА или Класификатора на дипломатическите длъжности (КДД) по чл. 42 от Закона за дипломатическата служба. 
Такива кодове не се съдържат в действащите класификатори и е необходимо те да бъдат нормативно определени няколко месеца преди 1 юни 2026 г., с оглед техническото, вкл. софтуерно, обезпечаване на процеса от НАП.
Необходимост от реорганизация, оптимизиране и актуализиране на класификацията на длъжностите в администрацията
[bookmark: _Hlk212049964]1.2.1. В КДА до 2012 г. длъжностите в администрацията на Министерския съвет (АМС) са позиционирани в по-високи нива за съответната длъжност от тези в министерствата. При реформата от 2012 г. е взето решение нивата на длъжностите в двата вида административни структури (АМС и министерства) да се уеднаквят.
Позиционирането на длъжностите в АМС не е съобразено с мястото на МС в йерархията на изпълнителната власт. като най-висш орган с обща компетентност. Респективно такова следва да бъде и мястото на администрацията, която го подпомага при осъществяване на правомощията му, като длъжностите в АМС следва да бъдат адекватно позиционирани в КДА.
1.2.2. През 2012 г. в КДА са били обособени 314 длъжности с уникални наименования, но към момента те вече са 492. Класификаторът е претърпял 33 изменения, свързани с въвеждане на нови длъжности по силата на специални закони или по целесъобразност, с отпадане на длъжности, с промяна на изискванията за заемане на длъжността или вида правоотношение. При тези изменения не винаги е спазвана последователността на подреждане на длъжностите в рамките на съответното ниво.
Вследствие на прекомерното нарастване на броя на длъжностите и включването на единични признаци в длъжностните наименования, се нарушава логиката на КДА като принципна система за категоризиране и организиране на информацията за длъжностите. Това налага необходимостта от неговото цялостно оптимизиране, вкл. преподреждане, преномериране и намаляване на необосновано големия брой на длъжностите в него.
1.2.3. Според нормативно установеното правило в § 6, ал. 1 от Преходните и заключителни разпоредби (ПЗР) на Наредбата за прилагане на КДА (НПКДА) използването на други наименования на длъжностите в администрацията е допустимо само ако е предвидено в специален закон. Предложенията за включване в КДА на такива длъжности следва да се правят от администрациите в едномесечен срок от обнародването на закона, като се внасят за разглеждане от Министерския съвет от председателя на Съвета за административната реформа (§ 7 от ПЗР на НПКДА).
Практиката показва, че специфичните длъжности, регламентирани в специални закони, често не се предлагат своевременно от администрациите. И в момента в КДА липсват някои длъжности, предвидени в специалното законодателство. В тази връзка е инициирано събиране на предложения от администрациите за актуализиране на КДА (писмо с изх. № 03.13-2 от 14.01.2025 г на председателя на Съвета за административната реформа (САР).
Предвидените множество комплексни изменения в Класификатора - създаване на код за всяка длъжност, цялостно преподреждане и преномериране, промяна на броя на длъжностите чрез премахване на неприложими такива, прегрупиране на съществуващи, добавяне на нови длъжности и създаването на номенклатура на кодовете на длъжностите от КДД обуславят необходимостта от приемане на нов КДА.
Създаването на нови длъжности в КДА и определянето на кодове за длъжностите от КДА и КДД налагат извършването на едновременни промени в НПКДА с оглед синхронизиране на нормативната уредба. 
Законът за въвеждане на еврото в Република България предвижда приемането на изменения и допълнения в подзаконови нормативни актове, необходими за изпълнението на закона, които да влизат в сила от датата на въвеждане на еврото. В тази връзка се предлагат съответни промени в НПКДА.
Цели, които се поставят с приемането на акта
С приемането на проекта на акт се предвижда да бъдат постигнати следните цели:
Изпълнение на нормативните изисквания за създаване на кодове на заеманите длъжности по служебно правоотношение
Във връзка с провеждането на политиката за дигитализация в държавната администрация и въвеждането на електронния трудов запис в новия КДА се предлага да бъде въведена допълнителна колона (озаглавена „Код на длъжността, заемана по служебно правоотношение“), с която се изпълнява нормативно установеното задължение за създаване на 12-цифрен код, съгласно изискванията на Наредбата за вписване в регистъра на заетостта (НВРЗ, ДВ бр. 65 от 2024 г., изм. и доп. ДВ. бр.45 от 2025 г., в сила от 01.06.2026 г. за служебните правоотношения по ЗДСл).
За изпълнение на същото задължение по отношение на длъжностите от КДД и поради липса на друг подходящ нормативен акт, в който да бъдат посочени кодове на дипломатическите длъжности, за тях се въвежда номенклатура (съдържаща съответния код) в новосъздадено приложение към постановлението. За длъжностите по трудово правоотношение в КДА не е предвиден код, тъй като за тях се използва кодът по Националната класификация на професиите и длъжностите (НКПД), по който и до момента в НАП са подавани и вписвани необходимите данни в регистъра на заетостта.
В НПКДА са предвидени промени относно съдържанието на Класификатора във връзка с въвеждането на код на длъжността и неговото формиране, вкл. при необходимост от добавяне на нови длъжности в КДА в бъдеще.
Адекватно позициониране, оптимизиране и актуализиране на длъжностите в КДА 
2.2.1. В съответствие с йерархията на органите на изпълнителната власт и на техните администрации се предлага длъжностите в АМС да се обособят в КДА със самостоятелни длъжностни наименования, като част от тях бъдат позиционирани в по-високи нива и съответно изискванията за заемането им да бъдат завишени. 
Към момента приложимите в АМС длъжности са общо 62 (50 – по служебно и 12 – по трудово правоотношение). Предложените промени засягат длъжности по служебно правоотношение, тъй като основно чрез тяхното изпълнение се подпомага органът на държавната власт при осъществяване на неговите правомощия. Премахва се съществуващото в момента положение длъжности с едно и също наименование и респективно с еднакви функции да се позиционират в различни нива, съобразно административно звено, което ръководят (напр. длъжностите „директор на дирекция „Правителствена канцелария“ в АМС“ и „директор на дирекция в АМС“ в момента са на различни ръководни нива – 3А и 3Б). С предвидените промени длъжностите в АМС ще бъдат позиционирани в КДА съобразно отговорностите и мястото на администрацията в йерархията на изпълнителната власт, като по този начин ще се открои отговорността като съществен фактор при класификацията на длъжностите. 
Предложената промяна няма финансово въздействие и за нейното реализиране не са необходими допълнителни бюджетни средства. 
2.2.2. Предлага се КДА да бъде оптимизиран, вкл. чрез намаляване на броя на съдържащите се в него длъжности. Предложена е по-ясна и по-ефективна структура на Класификатора, като се запазват принципите и логиката на изграждането му. Броят на длъжностните нива и разпределението на длъжностите в тях въз основа на критериите по  чл. 1, ал. 3 от НПКДА не се променя. По този начин се запазва обвързването на нивото на длъжността с досегашното му съответстващо ниво на заплащане, съобразно Приложение № 1 към чл. 3, ал. 2 от Наредбата за заплатите на служителите в държавната администрация. В рамките на всяко ниво се прилага единен подход за последователно подреждане на длъжностите. Използват се обобщаващи длъжностни наименования, а не единични както досега, като специфициращото допълнение относно администрацията, в която се прилага длъжността, е изнесено отделно. Чрез прилагането на този подход броят на длъжностните наименования в КДА се намалява със 132, макар и да са добавени нови длъжности. Запазват се също и кореспондиращите си нива на ръководни и експертни длъжности в рамките на едно и също длъжностно ниво, което дава възможност експертите да се развиват професионално без да е необходимо непременно да заемат ръководна длъжност. Целта на предложената промяна е да се прецизира КДА и да се подобри организирането на информацията за длъжностите в държавната администрация. Реорганизацията на длъжностите в КДА, извън тези по отношение на АМС не изискват последващи административни или организационни действия като преназначаване на съществуващите държавни служители.
2.2.3. В новия КДА намират отражение и получените предложения от различни институции за промени в КДА, свързани с включването на липсващи длъжности, регламентирани в специализираното законодателство; отпадане на неактуални и неизползваеми длъжности; промяна на съществуващи наименования на длъжностите, вкл. „степенуване“ (с оглед модела за кариерно израстване); с промяна в обхвата на приложното поле на някои длъжности; с промяна на минималните изисквания за заемането на конкретни длъжности и др., както следва:
· [bookmark: _Hlk212460943]По предложение на Министерството на здравеопазването (писмо с изх. № 03-08-15 от 23.01.2025 г.) се създава специфична длъжност с ново наименование „държавен здравен инспектор“, съгласно чл. 12, ал. 2 от Закона за здравето, със съответстващото ѝ степенуване, която има функции по осъществяване на държавния здравен контрол и ще се прилага в Министерството на здравеопазването и регионалните здравни инспекции.
· По предложение на Министерството на труда и социалната политика (писмо с изх. № 03-80 от 28.01.2025 г.) се създава длъжност „младши социален работник“, каквато до момента липсва в КДА, в който обаче са предвидени старши и главен социален работник с висше образование и социален работник със средно образование. Длъжността има функции по Закона за социалните услуги (чл. 74, ал. 4; чл. 84, ал. 3; чл. 133, ал. 4), Закона за закрила на детето (чл. 15, ал. 4; чл. 16, ал. 3; чл. 36г, ал. 2 и 3; чл. 46, ал. 4) и Закона за социално подпомагане (§ 1, т. 11 от Допълнителните разпоредби). Целта е да се осигури кариерна пътека за социалните работници. 
· По предложение на Комисията за противодействие на корупцията (писмо с изх. № КПК-227 от 24.01.2025 г.) и на Комисията за отнемане на незаконно придобитото имущество (писмо с изх. № ЦУ01.435от 24.01.2025 г.) са предложени промени в наименованията на длъжностите, прилагани в двете комисии в съответствие с извършеното преструктуриране, съгласно промените в Закон за противодействие на корупцията.
· По предложение на Министерството на външните работи (писмо с изх. № 14-00-50 от 13.01.2025 г.) длъжността „стажант-аташе“, регламентирана в чл. 28 от Закона за дипломатическата служба, се позиционира с едно ниво по-високо и се приравнява на длъжността „младши експерт“ (вместо досегашното ѝ ниво „стажант“). Длъжността се заема въз основа на публично обявен общ конкурс и е първото и задължително стъпало, осигуряващо кариерно израстване в дипломатическата служба, като условията за назначаване изискват кандидатът да има висше образование с образователно-квалификационна степен „магистър“ и да владее най-малко два чужди езика. Предложението е обсъдено и прието на заседанието на Съвета за административната реформа, проведено на 11 юни 2025 г., като съгласно Решение № 10 на САР от Протокол № 93 следва да бъде включено в проекта за изменение на КДА.
· Във връзка с предложения за преодоляване на кадровия дефицит, дадени от Агенцията за ядрено регулиране (АЯР) по препоръка на Международната агенция за атомна енергия (писма с изх. № 01-00-1 от 22.01.2025 г. и № 03-00-5-от 06.02.2025 г.) длъжностите за инспектори по ядрена безопасност и радиационна защита, които се прилагат в АЯР, се позиционират в по-високи нива. Целта е привличане и задържане на млади специалисти и експерти с подходящо образование и квалификация и засилване на експертния потенциал на агенцията като регулаторен орган.
· По предложение на Министерството на вътрешните работи (МВР, писмо с изх. № 812100-1263 от 23.01.2025 г.) се разширява приложното поле на длъжностите „главен юрисконсулт“ и „старши юрисконсулт“ в структури по чл. 37, ал. 1, т. 1, 5, 6 и 8 от Закона за Министерството на вътрешните работи, областната дирекция на MBP и териториални звена на структурите на МВР с район на действие на територията на гр. София. Целта е да се отговори на нарастващата необходимост през последните години от изпълнение на дейности в отделни структурни звена на МВР. 
Очаквани резултати от предвидените промени
Очакваните резултати от прилагането на предвидените промени са следните:
· Изпълнение на нормативните изисквания за създаване на код на заеманата длъжност по служебно правоотношение за длъжностите в КДА и КДД; 
· Уеднаквен подход, актуализирана и оптимизирана класификация на длъжностите в администрацията по функционални характеристики, в съответствие с действащите специални закони, с актуалните потребности на администрациите за обезпечаване на дейности в обществен интерес и с изискванията, отговорностите и мястото на администрациите в йерархията на изпълнителната власт;
· По-добри възможности за вход в държавната служба на лица с подходяща специфична квалификация и професионални качества, в областта на социалното подпомагане, дипломатическата служба и ядреното регулиране.
Съответствие с правото на Европейския съюз
Проектът на Постановление на Министерския съвет не е свързан с транспониране на актове на Европейския съюз, поради което не се налага справка за съответствие с европейското право. 
Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет за 2025 г., поради което е приложена финансова обосновка по Приложение № 2.2 към чл. 35, ал. 1, т. 4, буква „б“ от УПМСНА.

Съгласно действащата нормативна уредба редът за издаване, водене и съхраняване на служебните книжки е определен в Наредбата за служебното положение на държавните служители (НСПДСл). Въвеждането на единния електронен трудов запис за държавните служители, считано от 1 юни 2026 г. замества служебната книжка и се превръща в официален удостоверителен документ за вписаните данни и обстоятелства, свързани с държавната служба. Поради отпадането на служебната книжка необходимите промени в НСПДСл ще бъдат извършени в периода януари – май 2026 г.
Проектът на акт не е включен в Оперативната програма на Министерския съвет за периода юли – декември 2025 г., приета с Решение № 541 на Министерския съвет от 2025 г.
При изработването на проекта на акт са спазени принципите и правилата по чл. 20, ал. 2 и чл. 26-28 от Закона за нормативните актове, включително:
· извършена е частична предварителна оценка на въздействието;
· проведени са обществени консултации с гражданите и юридическите лица, чрез публикуване на Портала за обществени консултации с 30-дневен срок за предложения и становища;
· проектът е съгласуван по реда на чл. 32 от УПМСНА, като получените становища са отразени в приложените справки.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,  
УВАЖАЕМИ ГОСПОЖО И ГОСПОДА МИНИСТРИ,
С оглед на гореизложеното и на основание чл. 8, ал. 2 от УПМСНА, предлагам Министерският съвет да разгледа и приеме приложения проект на Постановление на Министерския съвет за приемане на Класификатор на длъжностите в администрацията и на Номенклатура на кодовете на длъжностите от Класификатора на дипломатическите длъжности.
Приложения: 
1. Проект на Постановление на Министерския съвет за приемане на Класификатор на длъжностите в администрацията;
2. Частична предварителна оценка на въздействието;
3. Становище на администрацията на Министерския съвет от съгласуването на извършената предварителна частична оценка на въздействието;
4. Всички получени становища и справка за тяхното отразяване;
5. Справка за отразяване на получените становища от обществените консултации;
6. Финансова обосновка; 
7. Съобщение до средствата за масово осведомяване.

